Сатовча (община)
Община Сатовча се намира в Югозападна България, съставна община на област Благоевград.

Географско положение, граници, големина 
Общината заема крайната югоизточна част на област Благоевград. Административните ѝ граници са следните:
 на североизток – община Сърница, област Пазарджик;
 на изток – община Доспат, област Смолян;
 на запад – община Гърмен;
 на югозапад – община Хаджидимово;
 на югоизток – Република Гърция.

Площта на общината е 332,591 km2, която ѝ отрежда 11-о място в област Благоевград и съставлява 5,16% от цялата площ на областта. Административен център е село Сатовча. Общината включва още 13 други села, 9 от които са центрове на кметства: Вълкосел, Годешево, Туховища, Слащен, Кочан, Ваклиново, Фъргово, Осина и Плетена, а останалите 4 села са без свое кметство: Жижево, Крибул, Долен и Боголин.

Релеф, води 
Преобладаващият релеф е планински и полупланински със средна надморска височина около 1000 m. Цялата община заема части от югозападните склонове на западнородопския рид Дъбраш с най-висока точка връх Бойчеви скали – 1731 m (виж приложената топографска карта). Най-ниската точка на общината е в коритото на река Места, на държавната ни граница, при навлизането на реката в гръцка територия – 407 m н.в.

Цялата територия на общината попада във водосборния басейн на река Места. Тя протича в най-южната част на общината, по границата с община Хаджидимово и Република Гърция и в община Сатовча получава само леви притоци – Чечка Бистрица, Селски дол, Дупекдере, Скендере, Бабински дол, Дупелски дол и други по-малки. Втора по значение река в общината е река Доспат (ляв приток на Места, на гръцка територия), която протича в югоизточната част, по границата с община Доспат и Република Гърция. Нейни основни притоци са Осинска и Кочанска река. Като цяло водните ресурси на общината са по-богати в северната ѝ част.

Климат 
Климатът е преходно-средиземноморски с подчертано планинско влияние във високите части. Средната годишна температура е около 10 °C. През зимата се образуват температурни инверсии. Преобладават пролетно-летните и есенно-зимните валежи.

Флора 
Горският фонд обхваща по-голямата част от общината – 187 983 дка. Той е богат на иглолистни (бор, смърч и др.) и широколистни (бук, дъб, бреза и др.) дървесни видове. В северната част на общината, в землището на село Плетена е разположен резерватът „Конски дол“, в който се опазват вековни букови и смърчови гори. Тук е и ДГС „Дикчан“ стопанисващо голяма част от горския фонд на общината.

Фауна 
Географското местоположение, надморската височина, климатът, растителността и други природни фактори създават условия за живот на почти всички видове дивеч в България. Най-голямо разпространени по територията на общината заемат видовете заек, дива свиня, сърна, благороден елен, дива котка, лисица, белка, муфлон, глухар, златка, кафява мечка, вълк и мн. др.

Население 

Броят на населението на община Сатовча включва 14 села. Общият брой на населението е 19 495 души към 31 декември 1999 г., което е 5,2% от населението на област Благоевград. Демографските промени, настъпили в последните години в България, обуславят значителното намаление на населението, което се свива на 15 444 д. през 2011 г. и 13 422 през 2021 г. 

Етническа група (2021): българи: 7 995 (59,5 %),
турци: 1 057 (7,9 %), цигани: 230 (1,7 %), други: 4140 (28,4%)

Вероизповедания 
Мнозинството от населението на общината са мюсюлмани - 87,4% (2021 г.). Те населяват всички села в общината, като в 12 от тях са единствена религиозна група. Християни в община Сатовча живеят в селата Сатовча и Долен, като в първото съставляват 1/3 от общото население, а във второто – 1/2.

Мюсюлманите разполагат с 18 религиозни храма на територията на общината, а християните – с 2 православни и 1 евангелистка църква.

Численост 
(По данни от 2021 г.):
 Най-многобройното населено място в община Сатовча е Вълкосел (2438 души), а най-малобройното населено място – Долен (300 души)
 Села с население над 2000 жители – Вълкосел (2438 жители) и Кочан (2136 жители)
 Села с население над 1500 жители – Сатовча (1738 ж.)
 Села с население от 1500 ж. до 500 ж. – Плетена (1466 ж.), Слащен (1322 ж.), Ваклиново (784 ж.), Годешево (707 ж.) и Туховища (690 ж.)
 Села с население под 500 ж. – Боголин (428 ж.), Осина (372 ж.), Фъргово (372 ж.), Крибул (358 ж.), Жижево (311 ж.) и Долен (300 ж.)

Населени места

Административно-териториални промени 
 МЗ № 2820/обн. 14.08.1934 г. – преименува с. Крабул на с. Крибул;
 Указ № 381/обн. 25.10.1960 г. – преименува с. Марулево на с. Ваклиново;
 Указ № 3005/обн. 09.10.1987 г. – отделя селата Бръщен и Црънча и техните землища от община Сатовча, област Благоевград и ги присъединява към община Доспат, област Смолян.

Транспорт 
През общината преминават частично 2 пътя от Републиканската пътна мрежа на България с обща дължина 36,9 km:
 участък от 18,2 km на Републикански път III-197 (от km 17,5 до km 39,7);
 участък от 18,7 km на Републикански път III-1972 (от km 15 до km 18,7).

Топографска карта

Бележки

Източници

Външни препратки 
 Официален сайт на община Сатовча